ഫിഫ്റ്റിയുമായി ഇന്ത്യയെ മുന്നില് നിന്ന് നയിച്ച് കോലി: പാകിസ്താന്റെ വിജയലക്ഷ്യം 152 റണ്സ് ദുബായ്: ടി20 ലോകകപ്പിലെ ക്ലാസിക്ക് പോരാട്ടത്തില് ഇന്ത്യക്കെതിരേ പാകിസ്താനു 152 റണ്സ് വിജയലക്ഷ്യം. നായകന്റെ ഇന്നിങ്സുമായി ടീമിനെ മുന്നില് നിന്നു നയിച്ച കോലിയാണ് ഇന്ത്യയുടെ ടോപ്സ്കോറര്. അദ്ദേഹം ഫിഫ്റ്റിയുമായി ടീമിന്റെ അമരക്കാരനായി മാറി. ഇന്ത്യയുടെ മറ്റു ബാറ്റ്സ്മാന്മാരെല്ലാം റണ്ണെടുക്കാന് പാടുപെട്ട കളിയില് 57 റണ്സെടുത്താണ് കോലി മടങ്ങിയത്. ടോസ് നഷ്ടപ്പെട്ട് ബാറ്റിങിന് അയക്കപ്പെട്ട ഇന്ത്യക്കു ഏഴു വിക്കറ്റിന് 151 റണ്സാണ് നേടാനായത്. കോലിയെക്കൂടാതെ കന്നി ലോകകപ്പ് മല്സരം കളിച്ച റിഷഭ് പന്താണ് 39 ഇന്ത്യയുടെ മറ്റൊരു പ്രധാന സ്കോറര്. 49 ബോളില് അഞ്ചു ബൗണ്ടറികളും ഒരു സിക്സറുമടക്കമാണ് കോലി ടീമിന്റെ ടോപ്സ്കോററായത്. റിഷഭ് 30 ബോളില് രണ്ടു വീതം ബൗണ്ടറികളും സിക്സറുമടക്കമാണ് 39 റണ്സെടുത്തത്. വൈസ് ക്യാപ്റ്റന് രോഹിത് ശര്മ 0, കെഎല് രാഹുല് 1, സൂര്യകുമാര് യാദവ് 11, രവീന്ദ്ര ജഡേജ 13, ഹാര്ദിക് പാണ്ഡ്യ 11 എന്നിവരൊന്നും കാര്യമായ സംഭാവന നല്കാനാവാതെ മടങ്ങി. ഭുവനേശ്വര് കുമാര് 5, മുഹമ്മദ് ഷമി 0 എന്നിവര് പുറത്താവാതെ നിന്നു. പാകിസ്താനു വേണ്ടി ഷഹീന് അഫ്രീഡി മൂന്നു വിക്കറ്റുകളെടുത്തപ്പോള് ഇമാദ് വസീം രണ്ടു വിക്കറ്റ് നേടി. ഇന്ത്യയെ ഞെട്ടിക്കുന്നതായിരുന്നു പാകിസ്താന്റെ തുടക്കം. ഇന്നിങ്സിലെ നാലാമത്തെ ബോളില് തന്നെ രോഹിത് മടങ്ങി. ഗോള്ഡന് ഡെക്കായാണ് അദ്ദേഹം ക്രീസ് വിട്ടത്. ഷഹീന്റെ തകര്പ്പന് ഇന്സ്വിങറില് അദ്ദേഹം വിക്കറ്റിനു മുന്നില് കുരുങ്ങുകയായിരുന്നു. ടി20 ലോകകപ്പില് ഇതു ഏഴാം തവണയാണ് രോഹിത് ഡെക്കായത്. ഏറ്റവുമധികം തവണ ഡെക്കായ ഇന്ത്യന് താരവും അദ്ദേഹമാണ്. തന്റെ രണ്ടാം ഓവറിലെ ആദ്യ ബോളില് ഷഹീന് ഒരിക്കല്ക്കൂടി ഇന്ത്യയെ സ്തബ്ധരാക്കി. മിന്നുന്ന ഫോമിലുള്ള രാഹുല് ഷഹീന്റെ ഉജ്ജ്വല ഇന്സ്വിങറില് ക്ലീന് ബൗള്ഡാവുകയായിരുന്നു. എട്ടു ബോള് നേരിട്ട രാഹുല് മൂന്നു റണ്സ് മാത്രമാണ് നേടിയത്. ഇതോടെ ഇന്ത്യ രണ്ടു വിക്കറ്റിന് ആറു റണ്സിലേക്കു കൂപ്പുകുത്തി. തുടര്ന്നെത്തിയ സൂര്യകുമാര് അഗ്രസീവ് ബാറ്റിങായിരുന്നു പുറത്തെടുത്തത്. ടോസ് ലഭിച്ചത് പാക് നായകന് ബാബര് ആസമിനായിരുന്നു. അദ്ദേഹം ബൗളിങ് തിരഞ്ഞെടുക്കുകയായിരുന്നു. ഒരേയൊരു അംഗീകൃത സ്പിന്നറെയാണ് ഇന്ത്യ പ്ലെയിങ് ഇലവനില് ഉള്പ്പെടുത്തിയത്. പരിചയസമ്ബന്നനായ ആര് അശ്വിന്, രാഹുല് ചാഹര് എന്നിവരെ പുറത്തിരുത്തിയ ഇന്ത്യ മിസ്റ്ററി സ്പിന്നര് വരുണ് ചക്രവര്ത്തിക്കു അവസരം നല്കുകയായിരുന്നു. ഇഷാന് കിഷന്, ശര്ദ്ദുല് ടാക്കൂര് എന്നിവര്ക്കും പ്ലെയിങ് ഇലവനില് ഇടം ലഭിച്ചില്ല. പരിചയസമ്ബന്നരായ ഭുവനേശ്വര് കുമാര്, മുഹമ്മദ് ഷമി, ജസ്പ്രീത് ബുംറ എന്നിവരാണ് പേസ് ബൗളിങ് കൈകാര്യം ചെയ്യുന്നത്. വരുണും സ്റ്റാര് ഓള്റൗണ്ടര് രവീന്ദ്ര ജഡേജയുമാണ് ടീമിലെ സ്പിന്നര്മാര്. വിരാട് കോലിയുടെ ഇന്ത്യയും ബാബര് ആസമിന്റെ പാകിസ്താനും കൊമ്ബുകോര്ക്കുമ്ബോള് ചരിത്രം ഇന്ത്യക്കൊപ്പമാണ്. ടി20 ലോകകപ്പില് നേരത്തേ അഞ്ചു തവണയാണ് ഇരുടീമുകളും ഏറ്റുമുട്ടിയിട്ടുള്ളത്. ഇവയിലെല്ലാം വിജയം ഇന്ത്യക്കായിരുന്നു. കൂടാതെ ഏകദിന ലോകകപ്പിലും ഇന്ത്യയെ കീഴടക്കാന് പാക് പടയ്ക്കായിട്ടില്ല. ഏഴു തവണയാണ് ഇരുടീമുകളും നേരത്തേ മാറ്റുരച്ചിട്ടുള്ളളത്. ഇവയിലെല്ലാം ഇന്ത്യ വെന്നിക്കൊടി പാറിക്കുകയും ചെയ്തു. കോലിക്കു കീഴില് ഇന്ത്യയുടെ ആദ്യത്തെയും അവസാനത്തെയും ടി20 ലോകകപ്പ് കൂടിയാണിത്. 2016ലെ അവസാന ലോകകപ്പില് എംഎസ് ധോണിയായിരുന്നു ടീമിനെ നയിച്ചത്. ഈ ലോകകപ്പിനു ശേഷം ടി20 ഫേര്മാറ്റില് നിന്നും ക്യാപ്റ്റന്സി ഒഴിയുമെന്നു കോലി നേരത്തേ പ്രഖ്യാപിച്ചിരുന്നു. അതുകൊണ്ടു തന്നെ കിരീടവിജയത്തോടെ പടിയിറങ്ങാനായിരിക്കും കോലിയുടെ ശ്രമം. പാകിസ്താനെതിരേ ജയിച്ചുകൊണ്ട് ടൂര്ണമെന്റിനു തുടക്കം കുറിക്കുകയാവും അദ്ദേഹത്തിന്റെ ലക്ഷ്യം. രണ്ടു സന്നാഹ മല്സരങ്ങളിലും ജയിച്ചാണ് പാകിസ്താനെതിരായ വമ്ബന് പോരാട്ടത്തിന് ഇന്ത്യ തയ്യാറെടുത്തത്. ആദ്യം ഇംഗ്ലണ്ടിനെയും പിന്നാലെ ഓസ്ട്രേലിയയെയും ഇന്ത്യ കെട്ടുകെട്ടിക്കുകയായിരുന്നു. ഈ മല്സരങ്ങളില് നേരത്തേ ഫോമില് അല്ലാതിരുന്നവര് ഫോം വീണ്ടെടുത്തത് ഇന്ത്യന് ക്യാംപിനെ ആവേശത്തിലാക്കിയിട്ടുണ്ട്. മറുഭാഗത്ത് ഇത്തവണയെങ്കിലും ജയം തങ്ങള്ക്കൊപ്പം നില്ക്കുമെന്ന പ്രതീക്ഷയിലാണ് പാകിസ്താന്. ഇനിയുമൊരു തോല്വി കൂടി പാക് ടീം ആഗ്രഹിക്കുന്നില്ല. ആധുനിക ക്രിക്കറ്റിലെ ഏറ്റവും മികച്ച ബാറ്റ്സ്മാന്മാരില് ഒരാളായ ബാബര് മികച്ച ഇന്നിങ്സ് പുറത്തെടുക്കുകയാണെങ്കില് പാകിസ്താന് പ്രതീക്ഷ്ക്കു വകയുണ്ട്. ഫഖര് സമാന്, മുഹമ്മദ് ഹഫീസ്, ഷുഐബ് മാലിക്ക്, ഷഹീന് അഫ്രീഡി എന്നിവരാണ് പാക് ടീമിലെ മറ്റു പ്രധാനപ്പെട്ട താരങ്ങള്